text: Det tyske mindretal mødtes lørdag i Tinglev
  07 november 2015 kl. 08.15
  Deutscher Tag trak lørdag en meget stor del af det tyske mindretal i Sønderjylland til møde og fest i Tinglev.
  Lørdag holdt det tyske mindretal  sin store årlige festdag, Deutscher Tag, i Tinglev. Det skete under mottoet "Tolerance og Ansvar", som også afspejler, at den aktuelle flygtninge-situation satte sit præg på Deutscher Tag 2015.
  Deutscher Tag indledtes med en gudstjeneste kl. 9 i kirken i Tinglev. Derefter gjaldt det den politiske del af den tyske dag med møde for alle om det tyske mindretal og de aktuelle temaer for det tyske mindretal.
   Den tyske ambassadør i København, Claus Robert Krumrei,  stod for festtalen.
  Desuden blev der bragt hilsener fra Renate Schack, mindretalsrådgiver i landdagen i Kiel, Valerie Wilms (De Grønne), medlem af den tyske forbundsdag som repræsentant for den tyske forbundsdag, undervisningsminister Ellen Trane Nørby (V) fra Sønderborg, Stephanie Lose (V), formand for Region Syddanmark og borgmester Thomas Andresen (V), Aabenraa, som repræsentant for kommunerne i Sønderjylland.
  Også Slesvig-Holstens landdagspræsident Klaus Schlie (CDU) deltog i Deutscher Tag  og overbragte hilsen.
  
  